Bodil Thrane (V), 1998-04-15:
Vi skal i dag behandle lovforslag nr. L 18, som er en genfremsættelse af L 67, der blev førstebehandlet i begyndelsen af december sidste år, og jeg skal derfor henlede opmærksomheden på det, jeg sagde ved den lejlighed.
Lad mig knytte nogle kommentarer til forslaget.
Jeg vil dels gentage noget af det, som jeg sagde sidste gang, det blev fremsat, men helt generelt har regeringen som bekendt barberet antallet af fremsatte lovforslag i denne korte 2. folketingssamling. Når vi alligevel skal behandle dette lovforslag, må det jo være et tegn på, at regeringen prioriterer det meget højt, og tilskud til renere produkter er da heller ikke noget, Venstre principielt kan være imod.
Den ændring af miljøbeskyttelsesloven, vi står med her, må være en god idé.
Selv om vi i Venstre ikke går ind for alle disse tilskud og meget hellere så nogle forenklinger og andre gulerødder for de virksomheder, der vil fremme deres generelle miljøpolitik, produktionsformer, forbrug og udformning og rette processen mod at genbruge eller sikre miljørigtigt affald, har vi jo tilskudsloven, og den kan vi kun være interesseret i at forbedre.
Der er dog nogle elementer i lovforslaget, som vi synes er lidt uklare eller uhensigtsmæssige, og dem vil vi vende og tage op i udvalget og stille spørgsmål om.
De ting vil jeg godt komme lidt ind på her, for vi har jo fået oversendt en hel stribe høringssvar fra over 100 høringsberettigede, og de svar giver jo i sig selv anledning til nogle spørgsmål.
Når svarene på de spørgsmål foreligger, og vi mener, at lovforslaget er blevet tilstrækkeligt belyst, vil vi selvfølgelig forholde os endeligt til lovforslagets vedtagelse.
Jeg kan dog ikke lade være med at nævne, at en af de bemærkninger, der er kommet, vedrører spørgsmålet om tilskud
til miljøisbryderordningen, altså dette at ansætte en person, der skal være behjælpelig med at få en bedre miljøpolitik og en bedre teknologi ind i virksomheden.
Det har somme tider givet anledning til problemer, al den stund der ikke er tale om varig ansættelse, men om at ansættelsesforholdet stopper i samme øjeblik, tilskuddet er borte.
Det problem vil vi gerne dyrke lidt og have nogle svar på, hvordan vi kan ændre på de ting.
Der er også en pind i lovforslaget, der siger, at små og mellemstore virksomheder kan søge tilskud til at få miljømærkning.
Vi kan se af høringssvarene, at større virksomheder ikke mener, det er rimeligt med den forskelsbehandling, fordi store virksomheder i den forbindelse ikke føler, at de har en bedre økonomi og bedre mulighed for at søge om et miljømærke end små og mellemstore virksomheder.
Det nævnte jeg også sidste gang, vi havde lovforslaget til behandling.
Jeg skal også bemærke, at Venstre ikke umiddelbart er begejstret for den kompetenceforandring, der ligger i lovforslaget.
Vi synes ikke altid, det er en god idé, at ministeren får mere magt.
Lovgivning må finde sted her i Folketinget og skal ikke overlades til den udøvende magt, og derfor vil vi have nogle svar på de spørgsmål i udvalget.
Vi vil også meget gerne dyrke det aspekt, som nogle af de høringsberettigede kalder en lidt snæver definition af nedsættelse af miljøbelastningen.
Ifølge forslaget skal det enten ske ved at fremme renere teknologi eller ved genanvendelse.
Som jeg sagde i debatten i forbindelse med vores affaldsforespørgsel, dengang valget blev udskrevet, mener vi i Venstre, at man ikke ensidigt skal satse på høje genanvendelsesprocenter.
Der er mange andre veje med bedre kvalitativ genanvendelse, sikrere deponering, mere miljøvenlig indsamling osv. osv.
Til sidst vil jeg nævne et spørgsmål om kompetencen til Rådet for Genanvendelse.
Flere af de høringsberettigede er glade for, at rådet skal koncentrere sig om det overordnede og strategiorienterede, men er alligevel bekymrede for den nedtoning af arbejdet vedrørende bevillinger til specifikke projekter, som lovforslaget lægger op til.
Men jeg vil sige her til sidst, at når vi nu opererer med lidt snørklede regler, og vi alle sammen gerne vil forbedre miljøet og satse på renere produkter, bedre genanvendelse og mindre mængder affald og alt det, vi forbinder med en god miljøpolitik, vil vi selvfølgelig fra Venstres side arbejde meget konstruktivt i udvalget.